KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2013. június  28-i rendkívüli ülésére)
TÁRGY: A HELYETTES SZÜLŐI FELADAT KÖZÖS ELLÁTÁSÁRA LÉTREHOZOTT TÁRSULÁSSAL KAPCSOLATOS DÖNTÉS MEGHOZATALA

Akasztó, Bócsa, Császártöltés, Csengőd, Fülöpszállás, Imrehegy, Izsák, Kaskantyú, Páhi, Tabdi, Soltszentimre, Soltvadkert, Tázlár és Kiskőrös települések önkormányzatai a helyettes szülői feladat közös ellátására a helyi önkormányzatok társulásairól és együttműködéséről szóló 1997. évi CXXXV. törvény 7. §-a alapján 2000. január 1. napjától (Tázlár község önkormányzatával 2000. február 1. napjától) kezdődően társulási megállapodást kötöttek.

A társulás jogi személyiséggel nem rendelkező feladatellátó társulás, a gyermekek védelméről és a gyámügyi igazgatásról szóló többször módosított 1997. évi XXXI. törvény ( a továbbiakban: Gyvt.) 45-49.§-a alapján a helyettes szülői jogviszonyban álló személyek megbízásával látja el a személyes gondoskodás keretébe tartozó gyermekjóléti alapellátásnak minősülő gyermekek átmeneti gondozását. A helyettes szülői hálózat működtetésével kapcsolatos feladatokat Kiskőrös Város Önkormányzat Egészségügyi és Gyermekjóléti Intézménye látja el.

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 87.§-a alapján az önkormányzatok 2013. január 1. napjától jogi személyiséggel rendelkező társulást hozhatnak létre, a korábban kötött önkormányzati társulási megállapodásokat a képviselő-testületeknek felül kell vizsgálniuk 2013. június 30-ig és dönteniük kell a társulás megszüntetéséről, a kiválásról vagy a megállapodás módosításáról.

A gyermekek átmeneti gondozása a Gyvt. 94. § (2) bekezdése alapján a települési önkormányzat kötelező feladata, amely megszervezhető a működtető által kijelölt helyettes szülőnél, gyermekek átmeneti otthonában vagy családok átmeneti otthonában.
A társult önkormányzatok területén nagyon ritkán igénylik ezt az ideiglenes ellátási formát, ezért a jövőben nem célszerű ezt a társulást fenntartani.

Kiskőrös Város Önkormányzata a feladatellátást továbbra is az Egészségügyi és Gyermekjóléti Intézmény keretein belül, helyettes szülővel kötött megbízás alapján biztosítja.
 
A társulás megszüntetésének és megszűnésének szabályairól a megállapodás külön nem rendelkezik, de az Mötv. 88.§ (2) bekezdése szerint a társulásban részt vevő képviselő-testületek mindegyikének minősített többséggel hozott döntése szükséges a társulás megszüntetéséhez.
 
Fentiek alapján javasolom, hogy a Képviselő-testület a határozat-tervezet szerint döntsön a társulás 2013. június 30. napjával történő megszüntetéséről. 


Kiskőrös, 2013. június 19.


	Domonyi László sk.
	polgármester


HATÁROZAT-TERVEZET

1. Kiskőrös Város Önkormányzat Képviselő- testülete egyetért azzal, hogy a helyettes szülői feladat közös ellátására létrehozott társulás 2013. június 30. napjával megszűnjön, és a társulás megszüntetését a határozat-tervezet melléklete szerint jóváhagyja.
2. A Képviselő-testület felhatalmazza a polgármestert a megszüntető megállapodás aláírására.
3. Kiskőrös Város Önkormányzat Képviselő-testülete a gyermekek átmeneti gondozását Kiskőrös közigazgatási területén 2013. július 01. napjától az Egészségügyi, Gyermekjóléti és Szociális Intézmény keretein belül biztosítja.
Felelős: polgármester 

